Ifølge kilder som er tilstede på det lukkede møtet tapte de tre «bybanemusketerene» avstemmingen internt 34-3.

Det betyr at de tre blir bundet til masten, og må stemme for Bybanen langs Bryggen dersom de møter opp i bystyret kommende onsdag.

Det betyr også at Ap kommer til å stemme samlet for byrådets forslag til bybanetrasé og at det trolig er endelig avgjort at bybanen skal planlegges langs Bryggen.

– Å gi seg i bybanesaken har vært vanskelig for mange i Arbeiderpartiet, også for meg personlig. Men jeg tror det Bergen trenger nå er at vi viser handlekraft og kommer oss videre. Derfor er jeg glad for at bystyregruppen gjentar sin støtte til den politiske plattformen som gir Bergen en grønnere og mer rettferdig retning, sier byrådsleder Harald Schjelderup til BA etter møtet.

Det var ampert utenfor møtet. Der stilte 150-200 demonstranter godt oppe i årene for å forsøke å påvirke Ap til å gå mot sitt eget byråd. En av dem var Honoria Bjerknes (83), som hadde stemt Arbeiderpartiet for første gang i sitt liv i fjor.

– Aldri igjen, sier hun.

– Jeg stemte for dem på grunn av det de sa om Bybanen.

Det Ap sa i valgkampen var at de ville ha Bybanen i tunnel. Ikke langs Bryggen. Men i kveld stemte partiet for en Bybane langs Bryggen. Det varslet også gruppeleder Rune Bakervik i forkant av møtet.

– Stemte for plattformen

– Slik vi gjorde for et halvt år siden. Da stemte vi for byrådsplattformen der dette går frem, sier Bakervik.

Les også: Internt opprør i Ap. Vil stemme mot Bybanen langs Bryggen.

Honoria Bjerknes var blant demonstrantene som samlet seg utenfor Gamle rådhus. Foto: Emil Weatherhead Breistein

Da bybaneopprører Per Stiegler ankom, jublet de aldrende demonstrantene. Han hilset dem med hendene i været.

– Hva som skjer dersom dere blir tvunget til å stemme for Bybanen langs Bryggen?

– Da går vi inn i vårt lønnkammer og tenker på saken, sier han.

Vi, det er han, og representantene Henry Berg og Rolf Jens Brunstad.

– Men for et halvt år siden stemte dere for Bybanen langs Bryggen, da dere stemte for byrådets plattform der dette går frem?

– Når vi kom opp der så følte vi at vi måtte gå for den byrådsplattformen som var lagt frem. Det var ikke mulig den gangen å gå imot. Vi også ønsket å komme i byråd etter 12 år i opposisjon.Men så går tiden, og sitter vi og leser og diskuterer og dessverre: Vi må gå for det vi nå gjør, sier Stiegler til BA.

Per Stiegler hilste demonstrantene med hendene i været. Foto: Emil Weatherhead Breistein

Den tidligere politimannen avviser at han kommer til å melde seg ut av Arbeiderpartiet som følge av saken.

Krav fra sentrumspartiene

Honoria Bjerke har vært fylkespolitiker for SV tidligere. Men det partiet er helt ute å kjøre i denne saken, sier hun. SV har som kjent frontet at Bybanen bør gå langs Bryggen.

Grunnen til at Ap snudde er, som de fleste har fått med seg, at KrF og Venstre krevde Bybanen langs Bryggen for å danne byråd med dem.

– Hvis Ap snur i denne saken, da blir det nytt parlamentarisk kaos i Bergen. Hva tenker du om det?

– Det er spennende det!

Den høyeste buingen utenfor Gamle rådhus utløste ankomsten til en smilende byrådsleder Harald Schjelderup. Han skrittet raskt gjennom forsamlingen, uten å avgi noen kommentar.

Per Stiegler og de to andre opprørerne ble bundet av resten av gruppen til å stemme i tråd med byrådsplattformen.

– Hvis det skjer må vi sette oss ned i vårt lønnkammer og diskuterer situasjonen, sa Stiegler før møtet.

– Du har sagt at du er ferdig i Ap etter dette, stemmer det?

– Ja jeg tror at min fremtid i Ap ligger bak meg. Det er ikke snakk om å melde meg ut, men de andre synes nok at dette er illojalt og dårlig gjort, og det vil bli veldig krevende å få verv og innflytelse etter dette.

Dette er bare tull, ifølge byrådsleder Harald Schjelderup.

– Jeg har sagt tydelig til de tre representantene at jeg håper de blir med for fullt videre selv om de er skuffet over bybanesaken. Vi er i god gang med å gi byen en ny kurs og trenger alle engasjerte partimedlemmer med på laget, sier han.